Metodické usmernenie č. 11/2016
k uplatňovaniu § 50 ods. 4 písm. a) a § 51 ods. 1 a 4 zákona č. 440/2015 Z. z. o športe a o zmene a doplnení niektorých zákonov

Gestorský útvar: odbor legislatívy a aproximácie práva, tel.: 59374401 	ev. č.:2016-10251/5739:1-56AA

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa čl. 10 písm. i) Organizačného poriadku Ministerstva školstva, vedy, výskumu a športu Slovenskej republiky a v súlade s § 50, 51 a 58 písm. l) zákona č. 440/2015 Z. z. o športe a o zmene a doplnení niektorých zákonov  (ďalej len “zákon”) vydáva toto metodické usmernenie:
Čl. 1	
Úvodné ustanovenie
Toto metodické usmernenie v súlade s § 99 ods. 2 zákona na účely riadneho využívania inštitútu zmluvy o sponzorstve v športe usmerňuje postup sponzora a sponzorovaného pri uzatváraní a zverejňovaní zmluvy o sponzorstve v športe a pri verejnom vykazovaní použitia sponzorského v prechodnom období do dobudovania informačného systému v športe v súlade s § 104 ods. 1 zákona. 

Čl. 2	
Zverejnenie na webovom sídle
(1)	Ak nie je možné zverejnenie v informačnom systéme športu, povinná osoba informáciu zverejní na svojom webovom sídle.
(2)	Povinnosť zverejňovať údaje na webovom sídle športovej organizácie trvá do času, kým tieto údaje nebudú zverejňované v príslušných registroch informačného systému športu.

Čl. 3	
Spôsobilosť prijímateľa verejných prostriedkov
(1)	Sponzorovaný zverejní údaje o svojej osobe podľa § 80 ods. 2 zákona, ak ide o fyzickú osobu alebo podľa § 81 ods. 1 zákona, ak ide o právnickú osobu, na svojom webovom sídle alebo na webovom sídle národného športového zväzu, ktorého je členom. 
(2)	V súlade s § 50 ods. 4 písm. a) zákona je namiesto výpisu o spôsobilosti prijímateľa verejných prostriedkov súčasťou zmluvy o sponzorstve v športe 
a)	tlačená verzia zobrazenia webovej stránky so zverejnenými údajmi podľa odseku 1 a
b)	čestné vyhlásenie sponzorovaného, že
1.	má stanovy v súlade s § 19 až 23 zákona, ak je sponzorovaným športový zväz alebo národná športová organizácia,
2.	činnosť športovej organizácie je v súlade s § 19 až 23 zákona, ak je sponzorovaným športová organizácia s právnou formou občianskeho združenia,
3.	mu nebola v lehote šesť mesiacov pred podpisom zmluvy o sponzorstve v športe uložená sankcia za závažné porušenie povinnosti podľa § 98 ods. 1 zákona. 

Čl. 4	
Zverejňovanie zmluvy a použitia sponzorského
(1)	V súlade s § 51 ods. 1 zákona zmluvu o sponzorstve v športe, jej zmeny a doplnenia zverejní sponzorovaný do 30 dní od jej podpisu obomi zmluvnými stranami na svojom webovom sídle alebo na webovom sídle národného športového zväzu, ktorého je členom.
(2)	V súlade s § 51 ods. 4 zákona je sponzorovaný povinný priebežne zverejňovať informácie o spôsobe použitia sponzorského najneskôr do 25. dňa nasledujúceho kalendárneho mesiaca po použití sponzorského alebo jeho časti na svojom webovom sídle alebo na webovom sídle národného športového zväzu, ktorého je členom; to neplatí, ak sponzorovaný tieto informácie zverejňuje prostredníctvom verejne prístupného transparentného účtu podľa § 51 ods. 5 zákona.
(3)	Vykazovanie použitia sponzorského podľa odseku 1 a 2 musí byť nepretržite verejne prístupné.
(4)	Sponzorovaný je povinný bezodkladne písomne alebo elektronicky oznámiť ministerstvu školstva adresu webového sídla, na ktorom sú zmluva o sponzorstve v športe a  vykazovanie použitia sponzorského zverejnené.

Čl. 5	
Zverejnenie v informačnom systéme športu
Sponzorovaný je povinný bezodkladne po oznámení ministerstva o funkčnosti príslušného registra v informačnom systéme športu požiadať športovú organizáciu, ku ktorej ma príslušnosť, o postup podľa § 104 ods. 4 zákona tak, aby športová organizácia doplnila do príslušného registra informačného systému športu zmluvu o sponzorstve v športe a informácie o použití sponzorského vrátane vykazovania sponzorského odo dňa uzatvorenia zmluvy o sponzorstve v športe ku dňu zverejnenia v informačnom systéme športu.

Čl. 6	
Účinnosť
Toto metodické usmernenie nadobúda účinnosť 12. februára  2016 a stráca účinnosť dňom nasledujúcim po dni oznámenia o funkčnosti príslušného registra v informačnom systéme športu.

minister

Obsah
Metodické usmernenie č. 11/2016 k uplatňovaniu § 50 ods. 4 písm. a) a § 51 ods. 1 a 4 zákona č. 440/2015 Z. z. o športe a o zmene a doplnení niektorých zákonov
Čl. 1	Úvodné ustanovenie
Čl. 2	Zverejnenie na webovom sídle
Čl. 3	Spôsobilosť prijímateľa verejných prostriedkov
Čl. 4	Zverejňovanie zmluvy a použitia sponzorského
Čl. 5	Zverejnenie v informačnom systéme športu
Čl. 6	Účinnosť
Obsah